b'\n_START_ARTICLE_\nErnst Wei\xc3\x9f\n_START_SECTION_\nBiografie\n_START_PARAGRAPH_\nErnst Weiss s-a n\xc4\x83scut la Brno, Moravia, Austro-Ungaria (acum \xc3\xaen Republica Ceh\xc4\x83) \xc3\xaen familia unui prosper negustor evreu de haine. Dup\xc4\x83 ce tat\xc4\x83l s\xc4\x83u a murit c\xc3\xa2nd el avea patru ani, a fost crescut de mama lui, Berta, n\xc4\x83scut\xc4\x83 Weinberg, care l-a \xc3\xaendrumat c\xc4\x83tre art\xc4\x83. Cu toate acestea, dup\xc4\x83 absolvirea \xc3\xaenv\xc4\x83\xc8\x9b\xc4\x83m\xc3\xa2ntului secundar \xc3\xaen Brno, Litom\xc4\x9b\xc5\x99ice \xc8\x99i Hostinn\xc3\xa9, el a venit la Praga pentru a studia medicina. \xc3\x8en 1908 el a absolvit studii medicale la Viena \xc8\x99i a devenit chirurg. A practicat la Berna, Viena \xc8\x99i Berlin, dar s-a \xc3\xaemboln\xc4\x83vit de tuberculoz\xc4\x83 \xc8\x99i a \xc3\xaencercat s\xc4\x83 se vindece lucr\xc3\xa2nd ca medic de nav\xc4\x83 \xc3\xaentr-o c\xc4\x83l\xc4\x83torie c\xc4\x83tre India \xc8\x99i Japonia \xc3\xaen anul 1912. _NEWLINE_\xc3\x8en 1913 a \xc3\xaent\xc3\xa2lnit-o pe Rahel Sanzara, dansatoare, actri\xc8\x9b\xc4\x83 \xc8\x99i, mai t\xc3\xa2rziu, romancier\xc4\x83, iar rela\xc8\x9bia lor a durat p\xc3\xa2n\xc4\x83 c\xc3\xa2nd ea a murit de cancer \xc3\xaen anul 1936. \xc3\x8en acela\xc8\x99i an, l-a \xc3\xaent\xc3\xa2lnit pe Franz Kafka \xc8\x99i au devenit prieteni apropia\xc8\x9bi. Kafka a scris \xc3\xaen Jurnale 1914: \xe2\x80\x9e2 ianuarie. Mult timp petrecut util \xc3\xaen compania dr. Weiss\xe2\x80\x9d. Weiss a fost \xc3\xaen contact cu al\xc8\x9bi scriitori ai Cercului de la Praga, cum ar fi Franz Werfel, Max Brod \xc8\x99i Johannes Urzidil. \xc3\x8en 1914 Weiss a revenit \xc3\xaen Austria pentru a \xc3\xaencepe o carier\xc4\x83 de medic militar. El a servit \xc3\xaen cursul Primului R\xc4\x83zboi Mondial pe Frontul de Est, ob\xc8\x9bin\xc3\xa2nd \xc3\xaen cele din urm\xc4\x83 o cruce de aur pentru vitejie. Dup\xc4\x83 r\xc4\x83zboi, a tr\xc4\x83it \xc3\xaen Praga, pe atunci capitala Cehoslovaciei. _NEWLINE_El a renun\xc8\x9bat la cariera medical\xc4\x83 \xc3\xaen 1920, c\xc3\xa2nd era medic \xc3\xaentr-un spital din Praga. \xc3\x8en 1921 s-a mutat la Berlin \xc8\x99i a \xc3\xaenceput o carier\xc4\x83 prolific\xc4\x83 de scriitor, public\xc3\xa2nd aproape un roman pe an. Aceast\xc4\x83 perioad\xc4\x83 literar\xc4\x83 s-a terminat atunci c\xc3\xa2nd, \xc3\xaen 1933, s-a \xc3\xaentors la Praga pentru a avea grij\xc4\x83 de mama sa muribund\xc4\x83. El nu s-a mai putut \xc3\xaentoarce \xc3\xaen Germania Nazist\xc4\x83, a\xc8\x99a c\xc4\x83 a plecat la Paris \xc3\xaen 1934. Acolo el a tr\xc4\x83it o via\xc8\x9b\xc4\x83 mizer\xc4\x83, fiind ajutat de scriitori celebri precum Thomas Mann \xc8\x99i Stefan Zweig. El a solicitat, dar nu a primit, un ajutor financiar din partea organiza\xc8\x9biei American guild for German cultural freedom._NEWLINE_Ultimul roman al lui Weiss, Martorul ocular, a scris \xc3\xaen 1938, prezint\xc4\x83 un t\xc3\xa2n\xc4\x83r veteran german al Primului R\xc4\x83zboi Mondial, identificat ca \xe2\x80\x9eA.H.\xe2\x80\x9d, care a fost trimis \xc3\xaentr-un spital militar pentru c\xc4\x83 suferea de isterie (numit\xc4\x83 acum tulburare conversiv\xc4\x83). Personajul este inspirat evident de Adolf Hitler, care a fost tratat \xc3\xaentr-adev\xc4\x83r pentru tulburare conversiv\xc4\x83 \xc3\xaentr-un spital militar din Pasewalk, dar cercet\xc4\x83torii nu sunt l\xc4\x83muri\xc8\x9bi \xc3\xaen ce m\xc4\x83sur\xc4\x83 nara\xc8\x9biunea este fictiv\xc4\x83. Scriitorul Walter Mehring a sus\xc8\x9binut \xc3\xaen autobiografia sa c\xc4\x83 Weiss a avut acces la Paris la dosarul medical al lui Hitler de la Pasewalk, care a fost trimis \xc3\xaen afara \xc8\x9b\xc4\x83rii pentru p\xc4\x83strare de c\xc4\x83tre Edmund Forster, psihiatrul care l-a tratat pe Hitler. Locul unde se afl\xc4\x83 ast\xc4\x83zi dosarul este necunoscut, cu toate acestea, iar adev\xc4\x83ratul Edmund Forster dezaproba folosirea hipnozei, tratamentul folosit pentru a-l vindeca pe \xe2\x80\x9eA.H.\xe2\x80\x9d \xc3\xaen romanul lui Weiss._NEWLINE_Weiss s-a sinucis pe 14 iunie 1940, c\xc3\xa2nd trupele germane au invadat ora\xc8\x99ul. \xc3\x8encercarea lui de a se otr\xc4\x83vi \xc3\xaen camera de hotel nu a avut succes imediat, dar el a murit \xc3\xaen noaptea urm\xc4\x83toare \xc3\xaentr-un spital din Paris._NEWLINE_Baz\xc3\xa2ndu-se pe cercet\xc4\x83ri aprofundate asupra lui Hitler \xc8\x99i pe relatarea \xc8\x99ederii sale \xc3\xaen clinica de la Pasewalk, psihologul David Lewis \xc3\xaen cartea sa The Man who invented Hitler relateaz\xc4\x83, de asemenea, povestea lui Ernst Weiss \xc8\x99i a c\xc4\x83r\xc8\x9bii despre Hitler, folosind pseudonimul A.H.'